b'\n_START_ARTICLE_\nPotepu\xc5\xa1ki rakovi\xc4\x8dar\n_START_SECTION_\nOpis\n_START_PARAGRAPH_\nOdrasle samice te vrste pajkov dose\xc5\xbeejo dol\xc5\xbeino do 8 mm, samci pa so nekoliko manj\xc5\xa1i in dose\xc5\xbeejo v dol\xc5\xbeino le do 5 mm. Pojavljajo se v razli\xc4\x8dnih barvnih odtenkih; od smetanasto bele, temno rjave do sive, s temnim trikotnikom na zadku. Zadek se kon\xc4\x8da za\xc5\xa1iljeno. Vzdol\xc5\xbe zadka poteka temna proga, na vsaki strani proge pa potekata \xc5\xa1e dve tanj\xc5\xa1i progi, sestavljeni iz temnih trikotnikov. Sredinska proga se za\xc4\x8dne za zadnjo vrsto o\xc4\x8di in potega do zadnje tretjine telesa. Tak\xc5\xa1na obarvanost telesa in vzorec poskrbita, da se pajek zlije s suhim listjem, kjer se obi\xc4\x8dajno zadr\xc5\xbeuje. Premika se postrani, kot vsi rakovi\xc4\x8darji.\n_START_SECTION_\nHabitat\n_START_PARAGRAPH_\nObi\xc4\x8dajen habitat potepu\xc5\xa1kega rakovi\xc4\x8darja je nizka vegetacija in dobro osvetljena tla. Ne mara tema\xc4\x8dnih gozdov, ki se jim obi\xc4\x8dajno izogiba.\n_START_SECTION_\nBiologija\n_START_PARAGRAPH_\nTa vrsta pajkov ne plete mre\xc5\xbe in svoj plen napade iz zasede. Ve\xc4\x8dino \xc4\x8dasa pajek pre\xc5\xbeivi zlit z okolico, kjer z razprtimi prednjimi nogami \xc4\x8daka na plen. Kadar se zadr\xc5\xbeuje na travnikih se obi\xc4\x8dajno zadr\xc5\xbeuje na koncu rastlin ali na cvetovih. Tako so njegov plen pogosto tudi lete\xc4\x8de \xc5\xbeu\xc5\xbeelke kot so \xc4\x8debele in metulji. Kadar se zadr\xc5\xbeuje na tleh se najpogosteje hrani z mravljami, drugimi pajki in ostalimi talnimi \xc5\xbeu\xc5\xbeelkami. Pogosto napada tudi \xc5\xbeu\xc5\xbeelke, ki so precej ve\xc4\x8dje od njega. V Veliki Britaniji so potepu\xc5\xa1ki rakovi\xc4\x8darji aktivni med februarjem in decembrom, mladi pajki pa se pojavijo med julijem in septembrom. Parjenje obi\xc4\x8dajno poteka med majem in junijem._NEWLINE_Med parjenjem samec zgrabi samico za nogo in jo dr\xc5\xbei tako dolgo, da se preneha upirati. Nato jo s svileno nitjo prive\xc5\xbee na tla, se splazi pod njo in jo oplodi.\n_START_SECTION_\nRaz\xc5\xa1irjenost\n_START_PARAGRAPH_\nGre za palearkti\xc4\x8dno raz\xc5\xa1irjeno vrsto pajkov, ki je raz\xc5\xa1irjena po celi Evropi, vklju\xc4\x8dno z Islandijo.'